
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  29 ianuarie  2008               

Pl-x  879 /2007                      


 A V I Z

asupra propunerii legislative pentru modificarea art.11 din Legea nr.7/2006 privind statutul funcţionarului public parlamentar  
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.11 din Legea nr.7/2006 privind statutul funcţionarului public parlamentar, trimisă cu adresa nr. Pl-x  879 din 10.12.2007  şi înregistrată cu nr.31/1357 din 12.12.2007.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  3 decembrie 2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 29 ianuarie 2008.

 Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ, nr.884 din 3.07.2007 şi punctul de vedere al Guvernului trimis cu adresa nr.1900 din 26.07.2007, prin care nu susţine adoptarea acestei iniţiative legislative.
Propunerea legislativă are ca obiect de reglementare modificarea art.11 din Legea nr.7/2007 privind statutul funcţionarului public parlamentar, în sensul ca o persoană să poată ocupa o funcţie publică parlamentară în structurile de specialitate ale Parlamentului dacă are cetăţenia uneia din ţările membre ale Uniunii Europene şi reşedinţa în România. Totodată, se propune ca persoanele care au fost condamnate pentru infracţiuni săvârşite din culpă să poată ocupa o funcţie publică parlamentară în structurile de specialitate ale Parlamentului, considerându-se impediment numai condamnarea definitivă pentru infracţiuni săvârşite cu intenţie.
 Potrivit art.16 alin.(3) din Constituţia României, republicată, „funcţiile şi demnităţile publice, civile sau militare, pot fi ocupate, în condiţiile legii, de persoanele care au cetăţenia română şi domiciliul în ţară.” Din dispoziţia de modificare a prevederilor art.11 alin.(1) lit.a) propusă prin această iniţiativă legislativă, rezultă că o persoană poate să ocupe o funcţie publică parlamentară dacă este cetăţean al uneia din ţările membre ale Uniunii Europene fără să rezulte că persoana respectivă ar trebui să aibă şi cetăţenie română, şi fără a fi necesară stabilirea domiciliului în România, ceea ce contravine prevederilor art.16 alin.(3) din Constituţie, mai sus citate.
                 Pentru aceste considerente, în urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor organice. 
                                          PREŞEDINTE,                               SECRETAR,

                                          Sergiu ANDON                               George BĂEŞU
  Consilier,  C. Păduroiu

